Теодор Гоч

Теодор (Фецьо) Гоч (, *28. юн 1929, Зиндранова, Подкарпатске воеводство, Польща — †5. юн 2018, тамтыж) — лемковскый културный и сполоченскый дѣятель, основатель и довгорочный дозорця Музея лемковской културы в Зиндрановой.Магочій П.Р., Поп І., сс. 168-169.Иван Красовскый, капитола «Церква, культура»

Кедь стискнути живот и дѣло Гоча до пару слов — быв он и зостав «живым памятником польской Лемковины, котрый указуе, же Лемкы жиють и будуть жити на своей земли».Мирон Жирош.

Биография
В року 1930, коли Теодор мав 9 мѣсяци, его отець Николай Гоч одышов до Америкы «за хлѣбом», лишивши сына и жену Анну, котра чекала далшу дѣтину. В его планах было забрати цѣлу родину до Канады, але тоты планы поламала война. В тяжкых повойновых роках Лемкы были депортованы частьов до СССР, а частьов на новы польскы западны землѣ, на мѣсто депортованых одтам Нѣмцьох. Родину Гочох депортация обминула, понеже Анна Гочова указала документы, же она и двое дѣтей мають право одыйти до Канады, а 80-рочный Теодоров прадѣдо Теодор Кукела быв еще за Австрии урядна особа — писарь Зиндрановой и мав медалию од польской влады.Katarzyna Grzebyk.

Але тоты Лемкы, што зостали дома, были немилосердно преслѣдованы як народностна меншина. Комунистичны влады обох держав мали скоординовану политику асимилации подля котрой Лемкы ся поважовали за Украинцьох. В року 1947 17-рочный Теодор на основѣ сфабрикованых «доказох», и свѣдчѣнь, котры го заставили подписати битьом, быв засудженый яко «бандеровець» на 8 рокы арешту, з котрых половку одсидѣв, а другу половку одслужив в карном баталионѣ, котрого вояци мали робити на тяжкых и небезпечных подземных роботах в банях. Мати и брат Ваньо выѣхали до Канады без нього, а его спасли лем потравиновы «пачкы», котры в арештѣ доставав одтам и од родины в краю, а еще то, же мав сценичный талант и быв выученый на ремесло сабова, а едно и друге потребовали и в арештѣ, и в карном баталионѣ. Тото вшитко описав во своих мемуарах Жытя Лемка, а тото вызначило и его далшу животну дорогу. Од року 1954, коли одбыв свою кару, занимав ся организациов културного живота Лемкох в Зиндрановой и «на чужинѣ», в Любинѣ. Коли в року 1955 умер Теодор Кукела и цѣле газдовство з трьома будинками и загородов, з головнов хыжов з року 1860, одказав на правнука, Гоч рѣшив з того зробити музей лемковской културы.Жытя Лемка, с. 28. 

Дознав еще нераз векзатуры од милиции и безпекы, покаль не дочекав ся паду комунистичной системы. В року 1958 быв зась сфабриковано засудженый до арешту, тот раз на три рокы, формално за хулиганство, але его адвокат быв пересвѣдченый, же з политичных мотивох.Ałła Matreńczyk.

В року 1963 заложив родину з Мариев Буряк и мав з ньов два сыны: Богдана и Романа. В року 1984 пензионовав з невеликой платнѣ, котру мав з роботы в културѣ.Жытя Лемка, с. 156.

Пробовав пару раз добити ся анулованя фалшованого судового выроку, але марно. 

 Културно-сполоченска чинность 
Главны факты, занотованы Гочом в его мемуарах Жытя Лемка (в скобках сторона).
 1954 — в Зиндрановой створив театралну групу, котра выступовала з фолклорнов представов Лемковске весѣля (117)
 1956, юн — комунистична влада дозволила створити УСКТ – Украинске Сполоченско-Културне Товаришство, котрого став ся активистом (121)
 1957 януар-фебруар — учив ся на курсах украинского актива организацию културной роботы (122)
 1957 влѣтѣ вернув ся на Лемковину и створьовав бункы УСКТ и артистичны колективы (122)
 1962 1. септембер — достав плачену роботу инструктора лемковскых колективох на цѣле тогдышне Ряшовске воеводство (128)
 1967 — закончив курс театралного школѣня в Ряшовѣ (141)
 1968 18. август — отворена Хыжа памяток лемковской културы, прообраз днешного музея. (136)
 1969-1989 — сценична участь в ансамблу Лемковина (133)
 1974 — закончив техникум рольництва и зыскав матуру, 45-рочный (141)
 1975 — закончив школу веджѣня театралных колективох (141)
 1976 6. октобра — в загородѣ музея отвореный памятник воякам, упавшым в Дуклянской операции (29)
 1982 — инициовав будованя новой церкви в Зиндрановой (153)
 1985 28. юла — отворена и посвячена нова церковь (153)
 1996 1. фебруар — знятый з роботы инструктора лемковскых колективох без одкрытя причины (128)
Од року 1989, коли уж и Лемкам было мож створити свое окреме Стоваришѣня Лемкох, Гоч зачав сполупрацовати з ним, за што стратив прихыльность од радикалных украинскых организаций в Польщи.

 Публикации 
Гоч е автором даколькох едноактовок, филмового сценария Лемківске весіля (1956), сатирично-гумористичной зберькы Куме Гнате (1997), автобиографии Жытя Лемка (1999), статей и репортажи.
 Фецьо Гоч. Куме Гнате.
Teodor Gocz. Kume Hnate. 
Без зазнач. выдавателя и року выданя. 32 стор.
 Теодор - Фецьо Ґоч, ЖЫТЯ ЛЕМКА.
Teodor - Fedor Gocz. ŻYCIE ŁEMKA
Druk:„CHEMIGRAFІA" - M. Łuczaj, Зиндранова 1999. 164 стор.

 Жерела и одказы 
 Теодор - Фецьо Ґоч, ЖЫТЯ ЛЕМКА. Зиндранова 1999.
 Магочій П.Р., Поп І. (уклад.) Енциклопедія історії та культури карпатських русинів. Вид-во В.Падяка. Ужгород, 2010. — 856 c.+ХХХІІ с. . 
 Иван Красовскый: Діячі науки і культури Лемківщини 
 Мирон Жирош: Федор Ґоч — живи памятнїк польскей Лемковщини
 Одышли Федор Ґоч. //Radio-Lemko.pl
 Ałła Matreńczyk: Pusto zrobiło się w Zyndranowej. //PRZEGLĄD PRAWOSŁAWNY 
 Katarzyna Grzebyk: Łemkowie z Zyndranowej. Historia wysiedleń i muzeum dające nadzieję. //Podkarpacki portal opinii BIZNESiSTYL.pl 

 Референции 

Катеґорія:Русиньскы народны дїятелї
Катеґорія:Лемкы